               21.1.2021

               EL

               Επίσημη Εφημερίδα της Ευρωπαϊκής Ένωσης

               C 23/152

      P8_TA(2019)0187
      Συνέχεια που έχει δώσει η ΕΥΕΔ στην έκθεση του ΕΚ σχετικά με τη στρατηγική επικοινωνία της ΕΕ για την αντιμετώπιση της προπαγάνδας εναντίον της από τρίτους, δύο έτη από την έγκρισή της
      Σύσταση του Ευρωπαϊκού Κοινοβουλίου της 13ης Μαρτίου 2019 προς το Συμβούλιο και την Αντιπρόεδρο της Επιτροπής/Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας, σχετικά με τον απολογισμό της συνέχειας που έχει δώσει η ΕΥΕΔ στην έκθεση του ΕΚ σχετικά με τη στρατηγική επικοινωνία της ΕΕ για την αντιμετώπιση της προπαγάνδας εναντίον της από τρίτους, δύο έτη από την έγκρισή της (2018/2115(INI))
      (2021/C 23/24)

         Το Ευρωπαϊκό Κοινοβούλιο,

                  —

                  έχοντας υπόψη τα συμπεράσματα του Ευρωπαϊκού Συμβουλίου της 28ης Ιουνίου 2018 και της 18ης Οκτωβρίου 2018,

                  —

                  έχοντας υπόψη την ανακοίνωση της Επιτροπής, της 26ης Απριλίου 2018, με τίτλο «Αντιμετώπιση της παραπληροφόρησης στο διαδίκτυο: μια ευρωπαϊκή προσέγγιση» (COM(2018)0236),

                  —

                  έχοντας υπόψη τον Κώδικα Δεοντολογίας της ΕΕ για την παραπληροφόρηση, που δημοσιεύτηκε στις 26 Σεπτεμβρίου 2018,

                  —

                  έχοντας υπόψη το ψήφισμά του, της 23ης Νοεμβρίου 2016, σχετικά με τη στρατηγική επικοινωνία της ΕΕ για την αντιμετώπιση της προπαγάνδας εναντίον της από τρίτους (1),

                  —

                  έχοντας υπόψη την κοινή ανακοίνωση της Αντιπροέδρου της Επιτροπής/Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Επιτροπής, της 6ης Απριλίου 2016, με τίτλο «Κοινό πλαίσιο για την αντιμετώπιση υβριδικών απειλών: απόκριση της Ευρωπαϊκής Ένωσης» (JOIN(2016)0018),

                  —

                  έχοντας υπόψη την ανακοίνωση της Επιτροπής, της 20ής Απριλίου 2016, σχετικά με την υλοποίηση του Ευρωπαϊκού Θεματολογίου για την Ασφάλεια για την καταπολέμηση της τρομοκρατίας και την οικοδόμηση μιας αποτελεσματικής και πραγματικής Ένωσης Ασφάλειας (COM(2016)0230),

                  —

                  έχοντας υπόψη τη μελέτη σκοπιμότητας του Ευρωπαϊκού Ταμείου για τη Δημοκρατία σχετικά με τις πρωτοβουλίες των ρωσόφωνων μέσων ενημέρωσης στην Ανατολική Εταιρική Σχέση και επέκεινα με θέμα «Bringing Plurality and Balance to the Russian Language Media Space» (Επίτευξη πλουραλισμού και ισορροπίας στον χώρο των ρωσόφωνων μέσων ενημέρωσης),

                  —

                  έχοντας υπόψη την έκθεση της Αντιπροέδρου της Επιτροπής/ Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας, της 18ης Μαΐου 2015, με τίτλο «Η Ευρωπαϊκή Ένωση σε ένα μεταβαλλόμενο παγκόσμιο περιβάλλον — Ένας πιο συνδεδεμένος, αμφισβητούμενος και πολύπλοκος κόσμος» και τις εν εξελίξει εργασίες για μια νέα Παγκόσμια Στρατηγική Ασφαλείας της ΕΕ,

                  —

                  έχοντας υπόψη τη σύστασή του της 15ης Νοεμβρίου 2017 προς το Συμβούλιο, την Επιτροπή και την ΕΥΕΔ σχετικά με την ανατολική εταιρική σχέση, ενόψει της επικείμενης συνόδου κορυφής του Νοεμβρίου 2017 (2),

                  —

                  έχοντας υπόψη την από 13 Σεπτεμβρίου 2017 κοινή δήλωση της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας και της Επιτροπής προς το Ευρωπαϊκό Κοινοβούλιο και το Συμβούλιο με τίτλο «Ανθεκτικότητα, αποτροπή και άμυνα: Οικοδόμηση ισχυρής ασφάλειας στον κυβερνοχώρο για την ΕΕ» (JOIN(2017)0450),

                  —

                  έχοντας υπόψη την από 7 Ιουνίου 2017 κοινή δήλωση της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας και της Επιτροπής προς το Ευρωπαϊκό Κοινοβούλιο και το Συμβούλιο με τίτλο «Μια στρατηγική προσέγγιση της ανθεκτικότητας στο πλαίσιο της εξωτερικής δράσης της ΕΕ» (JOIN(2017)0021),

                  —

                  έχοντας υπόψη το άρθρο 19 της Οικουμενικής Διακήρυξης των Δικαιωμάτων του Ανθρώπου (UDHR), το οποίο προστατεύει το δικαίωμα κάθε ατόμου να διατυπώνει γνώμες χωρίς παρεμβάσεις και να αναζητά, να λαμβάνει και να παρέχει πληροφορίες και ιδέες κάθε είδους, ανεξάρτητα από τα σύνορα και με κάθε μέσο,

                  —

                  έχοντας υπόψη την κοινή δήλωση της 10ης Ιουλίου 2018 για τη συνεργασία ΕΕ-ΝΑΤΟ,

                  —

                  έχοντας υπόψη την κοινή δήλωση της 3ης Μαρτίου 2017 για την ελευθερία έκφρασης, τη διάδοση ψευδών ειδήσεων, την παραπληροφόρηση και την προπαγάνδα, που εκδόθηκε από τον ειδικό εισηγητή του ΟΗΕ για την ελευθερία γνώμης και έκφρασης, τον εκπρόσωπο του Οργανισμού για την Ασφάλεια και τη Συνεργασία στην Ευρώπη (ΟΑΣΕ) για την ελευθερία των μέσων ενημέρωσης, τον ειδικό εισηγητή του Οργανισμού Αμερικανικών Κρατών (OAS) για την ελευθερία έκφρασης και τον ειδικό εισηγητή της Αφρικανικής Επιτροπής για τα δικαιώματα του ανθρώπου και των λαών (ACHPR) σχετικά με την ελευθερία έκφρασης και την πρόσβαση σε πληροφορίες,

                  —

                  έχοντας υπόψη την από 6 Απριλίου 2018 έκθεση του ειδικού εισηγητή του ΟΗΕ σχετικά με την προαγωγή και προστασία του δικαιώματος στην ελευθερία γνώμης και έκφρασης,

                  —

                  έχοντας υπόψη την από 29 Νοεμβρίου 2018 σύστασή του προς το Συμβούλιο, την Επιτροπή και την Αντιπρόεδρο της Επιτροπής / Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας, σχετικά με την προάσπιση της ακαδημαϊκής ελευθερίας στο πλαίσιο της εξωτερικής δράσης της ΕΕ (3),

                  —

                  έχοντας υπόψη την πιο πρόσφατη έκθεση της Ευρωπόλ για την κατάσταση και τις τάσεις της τρομοκρατίας στην ΕΕ το 2018, όπου τονίζεται η αύξηση των δραστηριοτήτων των τρομοκρατικών ομάδων στον κυβερνοχώρο και η πιθανή σύγκλισή τους με άλλες εγκληματικές ομάδες,

                  —

                  έχοντας υπόψη την από 5 Δεκεμβρίου 2018 κοινή δήλωση της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας και της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο «σχέδιο δράσης κατά της παραπληροφόρησης» (JOIN(2018)0036) καθώς και την έκθεση της Επιτροπής σχετικά με την εφαρμογή της ανακοίνωσης με τίτλο «Αντιμετώπιση της παραπληροφόρησης στο Διαδίκτυο: μια ευρωπαϊκή προσέγγιση» (COM(2018)0794) της ίδιας ημερομηνίας,

                  —

                  έχοντας υπόψη το έργο της Διατλαντικής Επιτροπής για την Ακεραιότητα των Εκλογών,

                  —

                  έχοντας υπόψη τις αρχές της Santa Clara για τη διαφάνεια και τη λογοδοσία των πρακτικών ελέγχου περιεχομένου,

                  —

                  έχοντας υπόψη το σχέδιο δράσης της ΕΕ της 22ας Ιουνίου 2015 σχετικά με τη στρατηγική επικοινωνία,

                  —

                  έχοντας υπόψη το άρθρο 113 του Κανονισμού του,

                  —

                  έχοντας υπόψη την έκθεση της Επιτροπής Εξωτερικών Υποθέσεων (A8-0031/2019),

                  1.

                  απευθύνει τις ακόλουθες συστάσεις στο Συμβούλιο και στην Αντιπρόεδρο της Επιτροπής/Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας:

            Η κατάσταση το 2018 — Αντιμετώπιση του υβριδικού πολέμου

                  α)

                  να τονίσουν ότι η ελευθερία του λόγου και της έκφρασης, καθώς και η πολυφωνία των μέσων ενημέρωσης, βρίσκονται στο επίκεντρο των ανθεκτικών δημοκρατικών κοινωνιών, και προσφέρουν τις καλύτερες διασφαλίσεις έναντι εκστρατειών παραπληροφόρησης και εχθρικής προπαγάνδας· εκφράζει την ανησυχία του για την υποβάθμιση των ελευθεριών των μέσων ενημέρωσης και για τις περιπτώσεις στόχευσης δημοσιογράφων· επισημαίνει ότι θα πρέπει να ληφθούν περαιτέρω μέτρα με όλα τα ενδιαφερόμενα μέρη για να διασφαλιστεί η διαφάνεια της ιδιοκτησίας των μέσων ενημέρωσης και η πολυφωνία τους χωρίς επιβολή συστημάτων λογοκρισίας και να προστατευθεί ένα ευνοϊκό περιβάλλον για ένα ευρύ φάσμα πληροφοριών και ιδεών, για διαφορετικά μέσα ενημέρωσης και για την κοινωνία των πολιτών, όπως και να γίνουν προσπάθειες για τον εντοπισμό και την ενημέρωση σχετικά με την παραπληροφόρηση και την προπαγάνδα· να εξασφαλίσουν τη συμμετοχή όλων των ενδιαφερομένων μερών σε αυτή τ διαδικασία, συμπεριλαμβανομένων των κυριότερων ενώσεων Τύπου, ενώσεων δημοσιογράφων και ενώσεων μέσων ενημέρωσης· τονίζει τη σημασία ενός λειτουργικού συστήματος δημόσιας ραδιοτηλεόρασης, που θα θέτει τα πρότυπα για τον τρόπο παροχής αμερόληπτης και αντικειμενικής ενημέρωσης σύμφωνα με τις βέλτιστες πρακτικές και την δεοντολογία της δημοσιογραφίας·

                  β)

                  να εξετάσουν την ανάπτυξη ενός δεσμευτικού νομικού πλαισίου τόσο σε επίπεδο ΕΕ όσο και σε διεθνές επίπεδο για την αντιμετώπιση των υβριδικών απειλών, συμπεριλαμβανομένων του κυβερνοπολέμου και του πολέμου των πληροφοριών, το οποίο θα επέτρεπε μια ισχυρή απάντηση εκ μέρους της Ένωσης, περιλαμβάνοντας επίσης στοχευμένες κυρώσεις σε βάρος όσων ευθύνονται για την ενορχήστρωση και εκτέλεση αυτών τω εκστρατειών και των οποίων κυρώσεων η ανάγκη αποδείχτηκε ιδιαίτερα απέναντι στις εχθρικές ενέργειες κρατικών και μη κρατικών παραγόντων σε αυτά τα πεδία·

                  γ)

                  να λάβουν υπόψη ότι το Daesh αλλάζει αυτήν την εποχή τις τακτικές του, στρεφόμενο από τους ιστότοπους στις κρυπτοθετημένες υπηρεσίες ανταλλαγής μηνυμάτων που είναι δημοφιλείς στις ισλαμιστικές ομάδες·

                  δ)

                  να στηρίξουν όχι μόνο τον αυξανόμενο αριθμό κρατικών θεσμών, ομάδων προβληματισμού και ΜΚΟ που ασχολούνται με την προπαγάνδα και την αποπληροφόρηση, αλλά και τις κυβερνοδραστηριότητες λαϊκής βάσης· καλεί την ΑΕ/ΥΕ και την Επιτροπή να εμπλακούν στενότερα σε αυτό το πεδίο εκπονώντας μια εμπεριστατωμένη αξιολόγηση των νέων κανονισμών, συμπεριλαμβανομένου του γενικού κανονισμού για την προστασία των προσωπικών δεδομένων (GDPR) και του επικείμενου κανονισμού για την προστασία της ιδιωτικής ζωής στις ηλεκτρονικές επικοινωνίες (κανονισμού e-Privacy), ως εγγύηση απέναντι στην κακόβουλη χρήση των πλατφορμών κοινωνικής δικτύωσης· να φροντίσουν ώστε η στρατηγική επικοινωνία της ΕΕ να αποτελέσει υψηλή προτεραιότητα στο ευρωπαϊκό θεματολόγιο, τα δε θεσμικά όργανα της ΕΕ και τα κράτη μέλη να συνεργαστούν στενά για την πρόληψη τέτοιων φαινομένων, λαμβάνοντας παράλληλα υπόψη ότι η παραπληροφόρηση και η προπαγάνδα ευδοκιμούν σε ένα πολωμένο περιβάλλον με μειωμένα επίπεδα εμπιστοσύνης προς τα μέσα ενημέρωσης·

                  ε)

                  να καλέσουν τα κράτη μέλη που συνεχίζουν να αρνούνται την ύπαρξη παραπληροφόρησης και εχθρικής προπαγάνδας, τις βασικές πηγές παραπληροφόρησης στην Ευρώπη και την επίδραση που η παραπληροφόρηση και η προπαγάνδα έχουν στην κοινή γνώμη, να αναγνωρίσουν όλα τα ανωτέρω, και να ενθαρρύνουν τα εν λόγω κράτη μέλη να λάβουν προορατικά μέτρα για την αντιμετώπιση και αποκάλυψη αυτής της προπαγάνδας, συμπεριλαμβανομένων των αποδεδειγμένων περιπτώσεων κατασκοπείας από τρίτες χώρες· να καλέσουν όλα τα κράτη μέλη να αξιολογήσουν την κατάσταση μέσα στην επικράτειά τους και να επενδύσουν δεόντως το καθένα στη δική του ικανότητα ανταπάντησης στην στρατηγική επικοινωνία εχθρικών τρίτων μερών, και να βελτιώσουν την ικανότητα των πολιτών να εντοπίζουν την παραπληροφόρηση, όπως επίσης και να ενθαρρύνουν τα κράτη μέλη να επιτύχουν μια αποτελεσματική ανταλλαγή πληροφοριών πάνω σε αυτό το θέμα· να καλέσουν τους Ευρωπαίους ηγέτες που δεν έχουν ακόμη αφιερώσει αρκετή προσοχή στην απειλή αυτή, να αναγνωρίσουν την άμεση ανάγκη στρατηγικής αφύπνισης προκειμένου να αντιμετωπίσουμε τον εχθρικό πόλεμο πληροφοριών·

                  στ)

                  να καλέσουν τα κράτη μέλη να επενδύσουν προορατικά σε εκπαιδευτικά μέτρα που θα επεξηγούν τους διάφορους τρόπους δημιουργίας και διάχυσης της αποπληροφόρησης, ώστε να βελτιωθεί η ικανότητα των πολιτών να εντοπίζουν την αποπληροφόρηση και να αντιδρούν σε αυτήν·

                  ζ)

                  να ενθαρρύνουν τα κράτη μέλη να εξασφαλίσουν αποτελεσματική ανταλλαγή πληροφοριών μεταξύ όλων των αρμόδιων αρχών τους, με σκοπό την αντιμετώπιση της προπαγάνδας, της χειραγώγησης και της παραπληροφόρησης, συμπεριλαμβανομένου του κυβερνοπολέμου και του πολέμου των πληροφοριών·

                  η)

                  να βελτιώσουν την ενημέρωση σχετικά με τις ρωσικές εκστρατείες αποπληροφόρησης, καθώς αυτές είναι η κύρια πηγή αποπληροφόρησης στην Ευρώπη·

            Είδη αποπληροφόρησης, παραπληροφόρησης και προπαγάνδας που στοχεύουν την ΕΕ και τους γείτονές της

                  θ)

                  να αναγνωρίσουν το έργο που γίνεται σε διάφορα επίπεδα για τον προσδιορισμό των τύπων επιρροής και των εργαλείων που χρησιμοποιούνται κατά της ΕΕ και των γειτόνων της· να βελτιώσουν την ενημέρωση για τις εν εξελίξει εκστρατείες παραπληροφόρησης και να στρέψουν την προσοχή στην εμπεριστατωμένη ανάλυση και διερεύνηση των επιπτώσεών τους και της αποτελεσματικότητάς τους, ώστε να σχεδιαστούν μέτρα για την αντιμετώπισή τους με προορατικότητα και ταχύτητα· να ενθαρρύνουν τα κράτη μέλη να δημιουργήσουν μόνιμες δομές που θα εντοπίζουν, θα προλαμβάνουν και θα αντιμετωπίζουν την παραπληροφόρηση· υπογραμμίζει ότι οι εκστρατείες παραπληροφόρησης είναι μέρος μιας ευρύτερης στρατηγικής και συνοδεύονται συνήθως από άλλες εχθρικές δραστηριότητες, ενώ ειδικότερα ο πόλεμος των πληροφοριών που συνοδεύει τις στρατιωτικές επιθέσεις θα πρέπει να λαμβάνεται σοβαρά υπόψη και να αντιμετωπίζεται με αποφασιστικότητα, ενότητα και σθένος·

                  ι)

                  να επιστήσουν την προσοχή σχετικά με τον αντίκτυπο της τεχνητής νοημοσύνης (AI) και την ταχεία ανάπτυξή της στη διάδοση ψευδών ειδήσεων, και διαπιστώνει με ανησυχία ότι η τεχνητή νοημοσύνη θα είναι σύντομα σε θέση να δημιουργεί ανεξάρτητα περαιτέρω δυνατότητες τεχνητής νοημοσύνης· να προβλέψουν επομένως επαρκή χρηματοδότηση για έρευνα και ανάπτυξη στη διεπαφή τεχνητής νοημοσύνης και πολέμου πληροφοριών, εν όψει των ταχέως αυξανόμενων δυνατοτήτων της ΑΙ στο πεδίο της προπαγάνδας και της παραπληροφόρησης, μεταξύ άλλων και μέσω βίντεο deepfake (σύνθεση ανθρώπινης εικόνας και φωνής με χρήση τεχνητής νοημοσύνης)·

                  ια)

                  να επικεντρωθούν στη συνεχιζόμενη χρήση της αποπληροφόρησης από αυταρχικά καθεστώτα, όπως εκείνο του Ιράν, που διαδίδουν ψευδείς ειδήσεις οι οποίες υποκινούν και πυροδοτούν περαιτέρω εντάσεις σε ασταθείς περιοχές συγκρούσεων, ενώ ταυτόχρονα στοχεύουν τους ευρωπαϊκούς πληθυσμούς ώστε να αποκρύψουν τις δόλιες προθέσεις· να καλέσουν τα κράτη μέλη να αντιμετωπίσουν αυτές τις ενέργειες ενισχύοντας τη συνεργασία και αξιοποιώντας τα διδάγματα που αντλήθηκαν από ομόφρονες χώρες και ΜΚΟ·

                  ιβ)

                  να επικεντρωθούν στην απόκριση της ΕΕ και των κρατών μελών και να την προσαρμόσουν στην διαρκώς αυξανόμενη εξειδίκευση των εργαλείων που χρησιμοποιούνται για τη δημιουργία και διάδοση της παραπληροφόρησης, συμπεριλαμβανομένων των νέων τρόπων διάδοσης της προπαγάνδας με πολλαπλούς ιστότοπους χαμηλού επιπέδου, με εφαρμογές ανταλλαγής μηνυμάτων, βελτιστοποίηση μηχανών αναζήτησης, χειραγώγηση ήχου, εικόνων ή βίντεο, με χρήση τεχνητής νοημοσύνης, νέες επιγραμμικές ειδησεογραφικές πύλες και τηλεοπτικούς σταθμούς που σκοπό έχουν να διαδώσουν τα κυριότερα αφηγήματα, ειδικά από διαμορφωτές κοινής γνώμης και οργανισμούς υπό κρατικό έλεγχο ή χρηματοδότηση που διοχετεύουν κεντρικά μηνύματα και αφηγήματα αρεστά σε αυταρχικά καθεστώτα· καταδικάζει έντονα σε αυτό το πλαίσιο τις όλο και πιο επιθετικές ενέργειας της Ρωσίας, της Κίνας, του Ιράν, της Βόρειας Κορέας και άλλων, που επιδιώκουν να υποσκάψουν ή να αναστείλουν τα ιδρυτικά θεμέλια και τις βασικές αρχές των ευρωπαϊκών δημοκρατιών και της κυριαρχίας όλων τω χωρών της Ανατολικής Εταιρικής Σχέσης, όπως και να επηρεάσουν τις εκλογές και να υποστηρίξουν εξτρεμιστικά κινήματα, εάν ληφθεί υπόψη ότι η κλίμακα των κυβερνοεπιθέσεων σταθερά μεγαλώνει·

                  ιγ)

                  να προσέξουν ιδιαίτερα τα μηνύματα και το περιεχόμενο που ανοιχτά αποσκοπούν να ενθαρρύνουν τη βία, τον ρατσισμό, τις επιθέσεις αυτοκτονίας, την πρόσληψη «ξένων μαχητών», τα διάφορα εγκλήματα ή την απροκάλυπτη υποκίνηση της συμμετοχής μία ή περισσότερες από αυτές τις δραστηριότητες·

            Βιομηχανία και μέσα κοινωνικής δικτύωσης

                  ιδ)

                  να φροντίσουν ιδιαίτερα, παράλληλα με την αναγνώριση της νέας επενδυτικής προσπάθειας των εταιρειών κοινωνικής δικτύωσης στην αντιμετώπιση της παραπληροφόρησης, να εφαρμόζεται αποτελεσματικά ο κώδικας δεοντολογίας της ΕΕ για τις πρακτικές αποπληροφόρησης, και να καλέσουν τις γειτονικές χώρες της ΕΕ και τις χώρες εταίρους να συνυπογράψουν αυτό τον κώδικα, όπως και να προσέξουν ιδιαίτερα τη νέα τακτική της χρήσης κρυπτοθετημένων υπηρεσιών ανταλλαγής μηνυμάτων και τα μέσα κοινωνικής δικτύωσης τα οποία, παρά τις προσπάθειές τους για το αντίθετο, θεωρούνται το συνηθέστερο εργαλείο για τη διάδοση παραπληροφόρησης, εχθρικής προπαγάνδας και περιεχομένου που υποκινεί σε μίσος και βία·

                  ιε)

                  να ρυθμίσουν, από κοινού με τα κράτη μέλη, τις δράσεις των εταιρειών μέσων κοινωνικής δικτύωσης, των υπηρεσιών ανταλλαγής μηνυμάτων και των παρόχων μηχανών αναζήτησης, και να διασφαλίσουν την πλήρη διαφάνεια και ειδικότερα τη λογοδοσία τους, υιοθετώντας μια πανενωσιακή προσέγγιση και καθιστώντας δυνατή την αποκάλυψη της ταυτότητας και της γεωγραφικής θέσης όχι μόνο των συντακτών, αλλά και των χορηγών του προβαλλόμενου πολιτικού περιεχομένου, και να καταστήσουν τις εταιρείες υπόλογες για τον κοινωνικό αντίκτυπο των συστημάτων αυτοματοποιημένων συστάσεων που προωθούν την παραπληροφόρηση, τονίζοντας ότι οι εταιρείες κοινωνικής δικτύωσης έχουν την ευθύνη να αποσύρουν άμεσα τις συστημικές ψευδείς ειδήσεις· καλεί τα κράτη μέλη, τις υποψήφιες προς ένταξη και τις συνδεδεμένες χώρες να εγκρίνουν αποτελεσματικούς και ξεκάθαρους νόμους που να διασφαλίζουν διαφάνεια ως προς τους ιδιοκτήτες των μέσων ενημέρωσης· να προσέξουν ιδιαίτερα τη χρηματοδότηση, τη διαφάνεια και τους στόχους των συνδεομένων με απολυταρχικά κράτη ΜΚΟ που δραστηριοποιούνται μέσα στην ΕΕ και στις χώρες εταίρους της·

                  ιστ)

                  να μεριμνήσουν ώστε ο κλάδος και οι διαδικτυακές πλατφόρμες να τηρούν τις δεσμεύσεις του κώδικα δεοντολογίας για τις πρακτικές αποπληροφόρησης και να αντιμετωπίσουν αποτελεσματικά το πρόβλημα της αποπληροφόρησης μέσα από: i) τη διασφάλιση της διαφάνειας στην πολιτική διαφήμιση βάσει αποτελεσματικών ελέγχων δέουσας επιμέλειας ως προς την ταυτότητα των χορηγών, ii) τη λήψη αποφασιστικών μέτρων κατά των πλαστών λογαριασμών που είναι ενεργοί στις υπηρεσίες τους, iii) τον εντοπισμό της καταχρηστικής χρήσης αυτόματων bot και iv) την αποτελεσματική συνεργασία με ανεξάρτητους εξακριβωτές γεγονότων·

                  ιζ)

                  να ζητήσουν από τις εταιρείες κοινωνικής δικτύωσης και τους παρόχους υπηρεσιών ανταλλαγής μηνυμάτων να διασφαλίζουν την πλήρη συμμόρφωση με τη νομοθεσία της ΕΕ περί προστασίας δεδομένων και με άλλους κανονισμούς και να αντιδρούν σε πραγματικό χρόνο και να συνεργάζονται στενά με τις αρμόδιες αρχές σε όλες τις έρευνες περί εικαζόμενης χρήσης των πλατφορμών τους για εχθρικούς σκοπούς, και να διενεργούν διαφανείς ελέγχους στις οντότητες που είναι ύποπτες για διασπορά αποπληροφόρησης· καλεί τις εταιρείες τεχνολογίας να επενδύσουν περισσότερο στα εργαλεία εντοπισμού της προπαγάνδας, στη βελτίωση της διαδικτυακής λογοδοσίας και στη διενέργεια καλύτερων ελέγχων της ταυτότητας του χρήστη πριν από την είσοδο στις πλατφόρμες τους, ώστε να εξαλείφουν τα δίκτυα προγραμμάτων ρομπότ (botnets), όπως και να περιορίζουν το οικονομικό κίνητρο για όσους επωφελούνται από την παραπληροφόρηση· να παροτρύνουν τις εταιρείες κοινωνικής δικτύωσης να αντιδρούν κατεπειγόντως όταν διαδίδεται ύποπτο περιεχόμενο πολιτικής φύσης, ιδίως εάν υποκινεί το μίσος ή το έγκλημα·

                  ιη)

                  να έχουν υπόψη ότι η απαγόρευση των ύποπτων λογαριασμών μπορεί να θεωρηθεί λογοκρισία, και επομένως να φροντίσουν ώστε οι ενέργειες αυτές να είναι αιτιολογημένες εάν προβλέπονται από τον νόμο και να εκτελούνται με διαφάνεια, σε συνεργασία με τις αρμόδιες αρχές και την κοινωνία των πολιτών των κρατών μελών και των χωρών εταίρων, και με πλήρη επίγνωση των λόγων, μεταξύ άλλων και ζητώντας από τις εταιρείες μέσων κοινωνικής δικτύωσης να απευθύνουν σαφή ειδοποίηση σε όλους τους χρήστες σχετικά με τα είδη περιεχομένου που απαγορεύονται και, σε κάθε θιγόμενο χρήστη, σαφή ειδοποίηση για τους λόγους που αφαιρέθηκε το περιεχόμενό του ή ανεστάλη ο λογαριασμός του· ζητεί την ευθυγράμμιση των εσωτερικών κανόνων που θέτουν τα μέσα κοινωνικής δικτύωσης στους χρήστες τους με την έννομη τάξη της χώρας στην οποία λειτουργούν·

            Βέλτιστες πρακτικές

                  ιθ)

                  να εξακολουθήσουν να αναπτύσσουν μεγαλύτερη ανθεκτικότητα βάσει μιας προσέγγισης σε όλα τα κυβερνητικά και κοινωνικά επίπεδα και την ικανότητα αντίδρασης σε πραγματικό χρόνο απέναντι στις απειλές, να αναπτύξουν προληπτικά και προορατικά μέτρα και να προβλέπουν αντί απλώς να αντιδρούν και να αναλύουν απέναντι σε επιθέσεις που έχουν ήδη λάβει χώρα στον κυβερνοχώρο και στο πεδίο των πληροφοριών· να αφιερώσουν την προσοχή τους στην τεχνική πρόοδο στον τομέα αυτό και να μοιράζονται παραδείγματα βέλτιστων πρακτικών βάσει των μέτρων που ήδη έχουν ληφθεί σε άλλα κράτη μέλη, μεταξύ άλλων και ενεργώντας μια επισκόπηση της λειτουργίας των εθνικών προσεγγίσεων που έχουν θεσπιστεί από τα κράτη μέλη και ταυτόχρονα αναπτύσσοντας τρόπους για την προώθηση μιας στενής συνεργασίας με το Ηνωμένο Βασίλειο μετά το Brexit, και να συνεργάζονται με την κοινότητα των μυστικών πληροφοριών και με συμμάχους σαν τις ΗΠΑ και τον Καναδά, το ΝΑΤΟ και το Κέντρο Ανάλυσης Πληροφοριών της ΕΕ (INTCEN)·

                  κ)

                  να δώσουν ιδιαίτερη προσοχή στη βελτίωση των προσπαθειών διερεύνησης της εν εξελίξει διεργασίας εξωτερικής ανάθεσης δραστηριοτήτων προπαγάνδας και της χρήσης μιας δέσμης εργαλείων πολλαπλασιασμού ισχύος εκ μέρους εχθρικών τρίτων μερών, όπως επίσης όχι μόνο να προσέξουν τη σημασία των ικανοτήτων κατάρριψης και αποκάλυψης των ψευδών ειδήσεων και εντοπισμού της πηγής τους, αλλά και να επιτύχουν τον σαφή εντοπισμό της πηγής αυτών των επιθέσεων, συμπεριλαμβανομένης της δημόσιας κατονομασίας των αυτουργών, των χορηγών τους και των επιδιωκόμενων σκοπών, και της μέτρησης του αντικτύπου αυτών των επιθέσεων στο στοχοθετημένο κοινό· να δημοσιοποιούν όλες τις καταρριφθείσες περιπτώσεις εχθρικής προπαγάνδας, με λεπτομερή ενημερωτικά δελτία, σε μια προσπάθεια ενημέρωσης της κοινής γνώμης κατά τρόπο που να αγγίζει το κοινό που αποτελούσε τον στόχο της συγκεκριμένης περίπτωσης εχθρικής προπαγάνδας·

                  κα)

                  να στηρίξουν την κοινωνία των πολιτών, την κοινότητα των ειδικών, τους κυβερνοακτιβιστές λαϊκής βάσης, τον έγκυρο Τύπο, τους δημοσιογράφους και τις ενώσεις μέσων ενημέρωσης, καθώς και τους αυξανόμενους φορείς που αποτελούν στόχο και επηρεάζονται, και να επιτρέψουν τη συμμετοχή τους στην περαιτέρω ενίσχυση των μέτρων που αποσκοπούν στην εξακρίβωση των γεγονότων και την αποκάλυψη της παραπληροφόρησης, στην βελτίωση της έρευνας, συμπεριλαμβανομένων των εμπεριστατωμένων μελετών και των κοινωνιολογικών ερευνών, και στην πιο αποτελεσματική ανάλυση της χειραγώγησης των πληροφοριών· να στηρίξουν την επαγγελματική δημοσιογραφία, την ερευνητική δημοσιογραφία και τα έργα που επιδιώκουν την αποκάλυψη της αποπληροφόρησης, όπως επίσης να στηρίξουν τις νεοφυείς επιχειρήσεις υψηλής τεχνολογίας που δημιουργούν ψηφιακά εργαλεία τα οποία προστατεύουν το κοινό από επιθέσεις αποπληροφόρησης· να τονίσουν τη σημασία και την ανάγκη της χρηματοδότησης και της εκπαίδευσης, συμπεριλαμβανομένων των σεμιναρίων και μαθημάτων κατάρτισης σε συνεργασία με τα κράτη μέλη και την κοινωνία των πολιτών, όπως π.χ. μια επιγραμμική βιβλιοθήκη γραμματισμού σε θέματα μέσων επικοινωνίας και ένα κέντρο μάθησης, με σκοπό την καλύτερη ενημέρωση και την αντιμετώπιση της παραπληροφόρησης και τη βελτίωση του γραμματισμού σε θέματα μέσων επικοινωνίας·

                  κβ)

                  να καλωσορίσουν τη δέσμη μέτρων που εγκρίθηκε από το ΝΑΤΟ με σκοπό την αντιμετώπιση νέων τύπων υβριδικών απειλών και την κοινή ανακοίνωση για τη συνεργασία ΕΕ-ΝΑΤΟ στο θέμα αυτό· να καλέσουν την ΕΕ να διασφαλίσει την αποτελεσματική και ταχεία εφαρμογή των συστάσεων αυτών, και σε επίπεδο Κοινής Πολιτικής Aσφάλειας και Άμυνας (ΚΠΑΑ)·

            Η Ευρωπαϊκή προσέγγιση

                  κγ)

                  να επικροτήσουν τη σύσταση των νέων ομάδων στρατηγικής επικοινωνίας της ΕΥΕΔ που απαρτίζονται από εμπειρογνώμονες με τις κατάλληλες γλωσσικές δεξιότητες και γνώσεις, συγκεκριμένα την ειδική ομάδα για τα Δυτικά Βαλκάνια και τη νότια ειδική ομάδα για τις χώρες της Μέσης Ανατολής, της Βόρειας Αφρικής και του Κόλπου, με αποστολή να εξασφαλίσουν συντονισμένες και συνεπείς επικοινωνίες της ΕΕ στις περιοχές αυτές και να αντιμετωπίσουν την παραπληροφόρηση και την προπαγάνδα εναντίον της ΕΕ·

                  κδ)

                  να αναγνωρίσουν τα απτά αποτελέσματα που έχει επιτύχει η ειδική ομάδα «East StratCom», συμπεριλαμβανομένης της δημιουργίας του ιστότοπου euvsdisinfo.eu και του λογαριασμού @EUmythbuster στο Twitter· υπογραμμίζει ότι, από τη σύστασή της, έχει καταρρίψει πάνω από 4 000 περιστατικά εκστρατειών παραπληροφόρησης πάνω σε ένα ευρύ φάσμα θεμάτων· να συνεχίσουν να στηρίζουν τις κοινές προσπάθειες της Επιτροπής και της ΕΥΕΔ και της ειδικής ομάδας East StratCom μετά την ανάλυση των ισχυρών της σημείων, των αδυναμιών της και των βελτιώσεων που χρειάζεται, συμπεριλαμβανομένης της βελτίωσης των δυνατοτήτων της σε θέματα ανίχνευσης, ανάλυσης και αποκάλυψης της αποπληροφόρησης, εξοπλίζοντας τις ομάδες στρατηγικής επικοινωνίας της ΕΥΕΔ και τις αντιπροσωπείες της ΕΕ στη γειτονία με νέο προσωπικό, εργαλεία και δεξιότητες, συμπεριλαμβανομένων νέων εργαλείων ανάλυσης δεδομένων, προσλαμβάνοντας πρόσθετους επιστήμονες δεδομένων και εμπειρογνώμονες στον τομέα της αποπληροφόρησης, καθώς και καλύπτοντας ένα ευρύτερο φάσμα πηγών και γλωσσών σε ό,τι αφορά την εμβέλεια και τον αντίκτυπο της αποπληροφόρησης·

                  κε)

                  να μετατρέψουν επειγόντως την ειδική ομάδα East StratCom σε πλήρη μονάδα ή και σε μεγαλύτερη δομή στο πλαίσιο της ΕΥΕΔ και, χάρη στην επικείμενη εγγραφή κονδυλίων από το Ευρωπαϊκό Κοινοβούλιο, να στηρίξουν και τις τρεις ειδικές ομάδες στρατηγικής επικοινωνίας της ΕΥΕΔ παρέχοντάς τους επαρκείς οικονομικούς και ανθρώπινους πόρους, που εξακολουθούν να απαιτούνται, με σκοπό τη σημαντική αύξηση του δυναμικού τους, τη βελτίωση της αποτελεσματικότητάς τους, του επαγγελματισμού τους, της θεσμικής συνέχειάς τους και της ποιότητας του έργου τους, όπως και την προστασία τους από τις πολιτικές παρεμβάσεις αξιωματούχων και χωρών που στηρίζουν την ρωσική παραπληροφόρηση·

                  κστ)

                  να αντιμετωπίσουν τις υφιστάμενες ελλείψεις της ειδικής ομάδας East StratCom, συμπεριλαμβανομένης της έλλειψης περιφερειακής εμπειρογνωμοσύνης, του υψηλού ρυθμού εναλλαγής προσωπικού και της έλλειψης θεσμικής συνέχειας, και να διασφαλίσουν επαρκείς οικονομικούς πόρους και κατάλληλη οργανωτική δομή, καθώς αυτός είναι ο μόνος τρόπος για να εξασφαλιστούν πλήρης επαγγελματισμός, απόδοση και αποτελέσματα·

                  κζ)

                  να καλέσουν όσα κράτη μέλη δεν το έχουν ήδη πράξει, να παραχωρήσουν στις τρεις ειδικές ομάδες StratCom τους δικούς τους αποσπασμένους εθνικούς εμπειρογνώμονες, φροντίζοντας ώστε οι εμπειρογνώμονες που προσλαμβάνονται από την ΕΕ για την αντιμετώπιση της παραπληροφόρησης να μην είναι πολιτικά προκατειλημμένοι ή ενεργοί συντελεστές εσωτερικών πολιτικών διαμαχών εντός της συγκεκριμένης χώρας· να καλέσουν επίσης τις κοντινές χώρες εταίρους να συμβουλεύουν τις ειδικές ομάδες σχετικά με τις τακτικές που εφαρμόζουν κοινοί κρατικοί και μη κρατικοί αντίπαλοι και να αναγνωρίσουν τη σημασία κα ανάγκη ενός καλύτερου συντονισμού εντός της ΕΕ·

                  κη)

                  να εντείνουν τη συνεργασία μεταξύ της ειδικής ομάδας East StratCom και όλων των θεσμικών οργάνων της ΕΕ, των κρατών μελών και των ομοφρόνων εταίρων· να ενθαρρύνουν τις αντιπροσωπείες της ΕΕ εντός και εκτός ΕΕ να στηρίξουν το έργο της ειδικής ομάδας East StratCom, της νότιας ειδικής ομάδας και της ειδικής ομάδας για τα Δυτικά Βαλκάνια, μεταξύ άλλων μέσω της ανταλλαγής διεθνών εμπειριών και βέλτιστων πρακτικών και της μετάφρασης των δημοσιεύσεών τους σε τοπικές γλώσσες· ζητεί περισσότερο ειδικό προσωπικό για να δουλέψει πάνω στη στρατηγική επικοινωνία, ειδικότερα μέσα στις αντιπροσωπείες της ΕΕ στην ανατολική και νότια γειτονία και στα Δυτικά Βαλκάνια·

                  κθ)

                  να επικεντρωθούν στις υποψήφιες προς ένταξη χώρες και στους εταίρους της ανατολικής γειτονίας της ΕΕ, παρέχοντάς τους υποστήριξη στις προσπάθειές τους να αντιμετωπίσουν τις εχθρικές δραστηριότητες προπαγάνδας και παραπληροφόρησης και εντάσσοντας εμπειρογνώμονες γειτονικών μας τρίτων χωρών οι οποίες αντιμετωπίζουν τις ίδιες απειλές, όπως και δίνοντας προτεραιότητα στην ανάπτυξη μιας μακροπρόθεσμης στρατηγικής αντίληψης και απήχησης προς την κατεύθυνση ειδικότερα των χωρών της Ανατολικής Εταιρικής Σχέσης· να ενισχύσουν τις ικανότητες των αντιπροσωπειών της ΕΕ στο εξωτερικό, των αντιπροσωπειών της Επιτροπής και των γραφείων συνδέσμου του Ευρωπαϊκού Κοινοβουλίου στα κράτη μέλη, ώστε να αναπτύξουν επιτόπια ικανότητα εντοπισμού και αποκάλυψης της αποπληροφόρησης και αποτελεσματικής επικοινωνίας των αξιών και πολιτικών της ΕΕ και να επεκτείνουν την επικοινωνία μέσω εκστρατειών και να συντονίζουν και να προωθούν τα θετικά αφηγήματα σε όλα τα θεσμικά όργανα της ΕΕ και στα κράτη μέλη· να εξετάσουν την τρέχουσα διάδοση και τις μελλοντικές απειλές της αποπληροφόρησης που επιδιώκει να απειλήσει την ανεξαρτησία, την κυριαρχία και την εδαφική ακεραιότητα όλων των χωρών της ανατολικής εταιρικής σχέσης εντός των διεθνώς αναγνωρισμένων συνόρων τους· να δώσουν προτεραιότητα ειδικά στην ανάπτυξη μιας μακροπρόθεσμης στρατηγικής αντίληψης και απήχησης απέναντι στις χώρες της Ανατολικής Εταιρικής Σχέσης, εστιάζοντας στις ανταλλαγές μεταξύ των ανθρώπων και στη συνεργασία με τα υφιστάμενα δίκτυα της κοινωνίας των πολιτών που ήδη αποτελούν πηγή ανθεκτικότητας σε επίπεδο κοινότητας·

                  λ)

                  να δώσουν προτεραιότητα στη στρατηγική επικοινωνία και να προβαίνουν σε τακτικές επισκοπήσεις της πολιτικής της ΕΕ στο θέμα αυτό· να συνεχίσουν να στηρίζουν το έργο του Ευρωπαϊκού Ταμείου για τη Δημοκρατία (EED) προς την κατεύθυνση πρακτικών λύσεων για τη στήριξη και την ενίσχυση δημοκρατικών, ανεξάρτητων και διαφορετικών ρωσόφωνων μέσων ενημέρωσης στις χώρες της Ανατολικής Εταιρικής Σχέσης και πέραν αυτών· να καλέσουν την Επιτροπή και όλα τα κράτη μέλη και τις ομόφρονες χώρες να συμμετάσχουν θετικά στο έργο αυτό και να το στηρίξουν· να αφιερώσουν προσοχή σε κάθε διεθνή φορέα που συμπεριφέρεται σήμερα με παρόμοιο τρόπο·

                  λα)

                  να προτείνουν στο Ευρωπαϊκό Συμβούλιο να δώσει στην αντιμετώπιση της παραπληροφόρησης και της εχθρικής προπαγάνδας προτεραιότητα με επαρκείς πόρους και μέσα, ώστε να διασφαλιστεί η αντικειμενική ειδησεογραφία και διάδοση πληροφοριών·

                  λβ)

                  να συνενώσουν τα υφιστάμενα εθνικά και τοπικά εξειδικευμένα κέντρα, τα μέσα ενημέρωσης, τις ομάδες προβληματισμού, τις ΜΚΟ και άλλους παράγοντες και φορείς, και ειδικότερα το ΝΑΤΟ, που ασχολούνται με τον υβριδικό πόλεμο, σε ένα πανευρωπαϊκό δίκτυο που θα βοηθήσει στον συντονισμό των ενεργειών τους και θα συλλέγει τα πορίσματά τους· να διαθέσουν επαρκείς πόρους στο εγχείρημα αυτό· τονίζει ότι το δίκτυο αυτό θα πρέπει να είναι ανοικτό σε ομόφρονες εταίρους της ΕΕ, οι οποίοι θα μπορούν να μοιράζονται τις εμπειρίες τους ως στόχων αποπληροφόρησης και εχθρικής προπαγάνδας και τις εμπειρίες τους από την αντιμετώπισή τους· να διασφαλίσουν την αποτελεσματική και ταχεία εφαρμογή των συστάσεων του ΝΑΤΟ για την αντιμετώπιση νέων τύπων υβριδικών απειλών ακόμη και σε επίπεδο ΚΠΑΑ, και να εισαγάγουν στο πρόγραμμα σπουδών της Ευρωπαϊκής Ακαδημίας Ασφάλειας και Άμυνας και του δικτύου της το θέμα της αντιμετώπισης της στρατηγικής προπαγάνδας

            Προστασία των εκλογών από εχθρική προπαγάνδα

                  λγ)

                  να καταδικάσουν απερίφραστα την παρέμβαση κάθε είδους τρίτων, συμπεριλαμβανομένων των ιδιωτικών εταιρειών, στις εκλογές και στα δημοψηφίσματα, καθώς και την κακόβουλη χρήση bots, αλγορίθμων, τεχνητής νοημοσύνης, trolls, deepfake βίντεο και πλαστών λογαριασμών σε πολιτικές εκστρατείες, και να καλέσουν τα θιγόμενα κράτη μέλη να κάνουν επειγόντως διεξοδικές έρευνες για τις εχθρικές αυτές εκστρατείες· ανησυχεί με τις πρόσφατες εξελίξεις στους αλγόριθμους μεγάλων κοινωνικών δικτύων και τον δυνητικά επιβλαβή ρόλο τους στην προβολή περιεχομένου που περιέχει ψευδείς πληροφορίες ή ρητορική μίσους· να τονίσουν την ικανότητα των ανεξάρτητων δημοκρατικών κοινωνιών να κάνουν τις δικές τους κυρίαρχες πολιτικές επιλογές που είναι νόμιμες·

                  λδ)

                  να ζητήσουν από τα κράτη μέλη και τις ομόφρονες χώρες να ανταλλάσσουν δεδομένα σχετικά με οποιαδήποτε ξένη ή εσωτερική παρέμβαση στις εκλογικές διαδικασίες και να ανταλλάσσουν βέλτιστες πρακτικές για την αντιμετώπισή τους, ώστε να αυξήσουν την ανθεκτικότητα απέναντι σε αυτές τις παρεμβάσεις·

                  λε)

                  να καλέσουν τα κράτη μέλη να φροντίσουν ώστε οι εκλογικοί νόμοι να λαμβάνουν υπόψη πιθανές απειλές απορρέουσες από εκστρατείες παραπληροφόρησης, κυβερνοεπιθέσεις, κυβερνοεγκλήματα και παραβιάσεις της ελευθερίας της έκφρασης κατά την ψήφο, και τονίζει ότι οι νόμοι αυτοί θα πρέπει να τροποποιηθούν καταλλήλως για να μπορούν τα κράτη μέλη να αντιμετωπίζουν αποτελεσματικά και προορατικά τέτοιες απειλές· επιδοκιμάζει εν προκειμένω πρωτοβουλίες όπως η σουηδική Υπηρεσία Πολιτικής Προστασίας· να υποστηρίξουν τις συνδεδεμένες με την ΕΕ χώρες και τα Δυτικά Βαλκάνια με βέλτιστες πρακτικές και με ανθρώπινο δυναμικό και τεχνολογία ώστε να προστατεύσουν αποτελεσματικά τις εκλογικές τους διαδικασίες από κακόβουλες κυβερνοδραστηριότητες, παραπληροφόρηση και προπαγάνδα, προερχόμενες από τη Ρωσία και άλλους εχθρικούς φορείς·

                  λστ)

                  να καλέσουν τα κράτη μέλη να προσαρμόσουν τους εκλογικούς τους νόμους στις μεθόδους διαδικτυακής εκστρατείας και να παρακολουθούν και να αξιολογούν κριτήρια διαφάνειας στην πολιτική διαφήμιση που προβάλλεται από επιγραμμικές πλατφόρμες·

                  λζ)

                  να προτείνουν νομοθεσία για την αντιμετώπιση της χρήσης δεδομένων κατά τις προεκλογικές εκστρατείες, μετά την αποκάλυψη της καταχρηστικής χρήσης δεδομένων από την Cambridge Analytica στην προεκλογική εκστρατεία για το δημοψήφισμα του 2016 στο Ηνωμένο Βασίλειο, ώστε οι μελλοντικές προεκλογικές εκστρατείες να διασφαλίζονται καλύτερα από αθέμιτες επιρροές·

                  λη)

                  να αξιολογήσουν πρωτοβουλίες όπως η δικομματική διατλαντική επιτροπή για την ακεραιότητα των εκλογών, συγκεντρώνοντας εκπροσώπους του πολιτικού κόσμου, της τεχνολογίας, των μέσων ενημέρωσης και των επιχειρήσεων, με σκοπό τη διασφάλιση της εκλογικής διαδικασίας από ξένες παρεμβάσεις·

                  2.

                  αναθέτει στον Πρόεδρό του να διαβιβάσει την παρούσα σύσταση στο Συμβούλιο, στην Επιτροπή και στην Αντιπρόεδρο της Επιτροπής / Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας και, προς ενημέρωση, στην ΕΥΕΔ και στο ΝΑΤΟ, καθώς και στον Πρόεδρο, την κυβέρνηση και το κοινοβούλιο της Ρωσίας.

         (1)  ΕΕ C 224 της 27.6.2018, σ. 58.

         (2)  ΕΕ C 356 της 4.10.2018, σ. 130.

         (3)  Κείμενα που εγκρίθηκαν, P8_TA(2018)0483.


               21.1.2021

               EL

               Επίσημη Εφημερίδα της Ευρωπαϊκής Ένωσης

               C 23/159

      P8_TA(2019)0188
      Συμφωνία σύνδεσης μεταξύ της ΕΕ και του Μονακό, της Ανδόρας και του Αγίου Μαρίνου
      Σύσταση του Ευρωπαϊκού Κοινοβουλίου της 13ης Μαρτίου 2019 σχετικά με σύσταση του Ευρωπαϊκού Κοινοβουλίου προς το Συμβούλιο, την Επιτροπή και την Αντιπρόεδρο της Επιτροπής / Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας όσον αφορά τη συμφωνία σύνδεσης μεταξύ της ΕΕ και του Μονακό, της Ανδόρας και του Αγίου Μαρίνου (2018/2246(INI))
      (2021/C 23/25)

         Το Ευρωπαϊκό Κοινοβούλιο,

                  —

                  έχοντας υπόψη την απόφαση (ΕΕ) 2014/… του Συμβουλίου, της 22ας Δεκεμβρίου 2014, με την οποία εξουσιοδοτείται η Επιτροπή να διαπραγματευθεί, εξ ονόματος των κρατών μελών, τις διατάξεις μίας ή περισσότερων συμφωνιών σύνδεσης με το Πριγκιπάτο της Ανδόρας, το Πριγκιπάτο του Μονακό και τη Δημοκρατία του Αγίου Μαρίνου που εμπίπτουν στις αρμοδιότητες των κρατών μελών,

                  —

                  έχοντας υπόψη το άρθρο 218 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη το άρθρο 8 της Συνθήκης για την Ευρωπαϊκή Ένωση και τη δήλωση σχετικά με το άρθρο 8 της Συνθήκης για την Ευρωπαϊκή Ένωση, το οποίο ορίζει ότι η Ένωση λαμβάνει υπόψη την ιδιαίτερη κατάσταση των χωρών μικρής εδαφικής έκτασης, οι οποίες διατηρούν ειδικές σχέσεις γειτονίας με την Ένωση,

                  —

                  έχοντας υπόψη την ανακοίνωση της Επιτροπής, της 20ής Νοεμβρίου 2012, με τίτλο «Οι σχέσεις της ΕΕ με το Πριγκιπάτο της Ανδόρας, το Πριγκιπάτο του Μονακό και τη Δημοκρατία του Αγίου Μαρίνου: επιλογές για στενότερη ολοκλήρωση με την ΕΕ» (COM(2012)0680),

                  —

                  έχοντας υπόψη το έγγραφο εργασίας των υπηρεσιών της Επιτροπής, της 20ής Νοεμβρίου 2012, με τίτλο «Εμπόδια στην πρόσβαση της Ανδόρας, του Μονακό και του Αγίου Μαρίνου στην εσωτερική αγορά της ΕΕ και τη συνεργασία σε άλλους τομείς» SWD(2012)0388,

                  —

                  έχοντας υπόψη την έκθεση της Επιτροπής, της 18ης Νοεμβρίου 2013, με τίτλο «Οι σχέσεις της ΕΕ με το Πριγκιπάτο της Ανδόρας, το Πριγκιπάτο του Μονακό και τη Δημοκρατία του Αγίου Μαρίνου: επιλογές για τη συμμετοχή τους στην εσωτερική αγορά» (COM(2013)0793),

                  —

                  έχοντας υπόψη τα συμπεράσματα του Συμβουλίου της 11ης Δεκεμβρίου 2018 σχετικά με μια ομοιογενή εκτεταμένη εσωτερική αγορά και τις σχέσεις της ΕΕ με τις χώρες της Δυτικής Ευρώπης μη μέλη της ΕΕ,

                  —

                  έχοντας υπόψη το άρθρο 113 του Κανονισμού του,

                  —

                  έχοντας υπόψη την έκθεση της Επιτροπής Εξωτερικών Υποθέσεων (A8-0074/2019),

                  Α.

                  λαμβάνοντας υπόψη ότι το Πριγκιπάτο της Ανδόρας (Ανδόρα), το Πριγκιπάτο του Μονακό (Μονακό) και η Δημοκρατία του Αγίου Μαρίνου (Άγιος Μαρίνος) έχουν μακροχρόνια ιστορία κρατικής υπόστασης· λαμβάνοντας υπόψη ότι οι χώρες αυτές ανέκαθεν βρισκόταν στο επίκεντρο της ευρωπαϊκής ιστορίας και έχουν βαθιές και μακροχρόνιες πολιτικές, οικονομικές, κοινωνικές και πολιτιστικές σχέσεις με τα κράτη μέλη στην άμεση γειτονία τους και με την ΕΕ στο σύνολό της· λαμβάνοντας υπόψη ότι η εταιρική σχέση της ΕΕ με αυτές τις χώρες βασίζεται στο κοινό μας σύνολο πολιτικών και πολιτιστικών αξιών·

                  Β.

                  λαμβάνοντας υπόψη ότι η Ανδόρα, το Μονακό και ο Άγιος Μαρίνος έχουν επιδείξει ισχυρή πολιτική, οικονομική και πολιτιστική προσήλωση στην Ευρώπη και έχουν εκφράσει έντονη επιθυμία για σύσφιξη των πολιτικών, οικονομικών και πολιτιστικών σχέσεων με την Ευρωπαϊκή Ένωση· λαμβάνοντας υπόψη ότι προς το συμφέρον της Ανδόρας, του Μονακό και του Αγίου Μαρίνου, αφενός, και της ΕΕ, αφετέρου, είναι σημαντικό να δοθεί έγκαιρα θετική απάντηση στην επιθυμία αυτή και να διευκολυνθεί η ταχεία ολοκλήρωση των διαπραγματεύσεων για τη νέα συμφωνία σύνδεσης, η οποία θα αποτελέσει το νέο πλαίσιο αναφοράς για τις σχέσεις μεταξύ της ΕΕ και των χωρών αυτών·

                  Γ.

                  λαμβάνοντας υπόψη ότι είναι επίσης προς το συμφέρον των κρατών μελών που παραδοσιακά έχουν στενούς ιστορικούς, πολιτικούς και οικονομικούς δεσμούς με την Ανδόρα, το Μονακό και τον Άγιο Μαρίνο να προωθηθεί η εμβάθυνση και η εξειδίκευση των σχέσεων των κρατών αυτών με την Ευρωπαϊκή Ένωση στο σύνολό της· λαμβάνοντας υπόψη ότι, συνεπώς, είναι σημαντικό σε αυτό το σημείο να ληφθούν υπόψη οι ιδιαίτερες διμερείς σχέσεις που διατηρούν ήδη τα εν λόγω κράτη μέλη με την Ανδόρα, το Μονακό και τον Άγιο Μαρίνο, ιδίως για λόγους ασφάλειας δικαίου·

                  Δ.

                  λαμβάνοντας υπόψη ότι η Ανδόρα, το Μονακό και ο Άγιος Μαρίνος ακολουθούν μακροχρόνια πρακτική στήριξης της πολιτικής της Ευρωπαϊκής Ένωσης στα Ηνωμένα Έθνη·

                  Ε.

                  λαμβάνοντας υπόψη ότι η Ανδόρα, το Μονακό και ο Άγιος Μαρίνος είναι, καθένα από μόνο του, σημαντικοί οικονομικοί εταίροι για τα κράτη μέλη σε άμεση γειτνίαση με αυτά, και παρέχουν ευκαιρίες απασχόλησης σε σημαντικό αριθμό πολιτών της ΕΕ· λαμβάνοντας υπόψη ότι η στενότερη διασύνδεση μεταξύ της Ανδόρας, του Μονακό και του Αγίου Μαρίνου με την ΕΕ θα παράσχει σε όλα τα μέρη μια σημαντική ευκαιρία για περαιτέρω οικονομική ανάπτυξη, με θετικές δευτερογενείς επιπτώσεις στις περιφέρειες των κρατών μελών που βρίσκονται σε άμεση γειτνίαση, μεταξύ άλλων μέσω πρόσθετων ευκαιριών απασχόλησης και της βελτίωσης των διεθνών επαγγελματικών προσόντων·

                  ΣΤ.

                  λαμβάνοντας υπόψη ότι, κατά τη διεξαγωγή των διαπραγματεύσεων σχετικά με τη συμφωνία σύνδεσης, είναι σημαντικό να λαμβάνονται πλήρως υπόψη οι ιδιαιτερότητες της Ανδόρας, του Μονακό και του Αγίου Μαρίνου ως κρατών μικρής εδαφικής έκτασης, σύμφωνα με τη δήλωση 3 σχετικά με το άρθρο 8 της Συνθήκης για την Ευρωπαϊκή Ένωση· λαμβάνοντας, συνεπώς, υπόψη ότι είναι σημαντικό να αναγνωριστούν οι μικρές εδαφικές διαστάσεις και το μέγεθος του πληθυσμού της Ανδόρας, του Μονακό και του Αγίου Μαρίνου, καθώς και οι επιπτώσεις που έχουν αυτά στη διατήρηση επαρκούς κοινωνικοοικονομικής πρόσβασης και την κοινωνική ένταξη των πολιτών των εν λόγω κρατών· λαμβάνοντας υπόψη ότι η πρόσβαση και η ένταξη έχουν ουσιαστική σημασία για τη διατήρηση του πολιτισμού, των παραδόσεων και των αξιών που χαρακτηρίζουν τις τρεις αυτές κοινότητες· λαμβάνοντας υπόψη ότι χωρίς αυτούς τους ειδικούς μηχανισμούς πρόσβασης και ένταξης, ορισμένοι πολίτες ενδέχεται να δυσκολευτούν να βρουν τα μέσα που απαιτούνται για να ζήσουν στη χώρα καταγωγής τους· λαμβάνοντας υπόψη ότι, ως εκ τούτου, είναι σημαντικό να διατηρηθεί, μεταξύ άλλων μέσω κατάλληλων διατάξεων στη συμφωνία σύνδεσης, ο πολιτικός, κοινωνικοοικονομικός, πολιτιστικός και αυτοπροσδιοριστικός ιστός της Ανδόρας, του Μονακό και του Αγίου Μαρίνου, και να προσαρμοστούν οι διατάξεις αυτές στις πραγματικότητες της προσχώρησης στην Ευρωπαϊκή Ένωση·

                  Ζ.

                  λαμβάνοντας υπόψη ότι η Ανδόρα, το Μονακό και ο Άγιος Μαρίνος έχουν συνάψει, με τις αντίστοιχες γειτονικές τους χώρες, μακροχρόνιες συμφωνίες οι οποίες αντιμετωπίζουν ζητήματα αμοιβαίου ενδιαφέροντος, λαμβάνουν υπόψη τις ιδιαιτερότητες και τις ευαισθησίες των τριών χωρών και αντικατοπτρίζουν την ανάγκη διατήρησης της βιωσιμότητας των εν λόγω χωρών· λαμβάνοντας υπόψη ότι αυτές οι ιδιαιτερότητες και ευαισθησίες έχουν αναγνωριστεί από την Κοινοβουλευτική Συνέλευση του Συμβουλίου της Ευρώπης·

                  Η.

                  λαμβάνοντας υπόψη ότι η Ανδόρα, το Μονακό και ο Άγιος Μαρίνος έχουν εφαρμόσει σημαντικές μεταρρυθμίσεις και κανονιστική σύγκλιση με την ΕΕ, ιδίως όσον αφορά τη ρύθμιση του τραπεζικού και του χρηματοπιστωτικού τομέα·

                  Θ.

                  λαμβάνοντας υπόψη ότι, κατά τη συνεδρίασή του στις 4 Δεκεμβρίου 2018, το Συμβούλιο αποφάσισε να αφαιρέσει την Ανδόρα και τον Άγιο Μαρίνο από το παράρτημα ΙΙ των συμπερασμάτων του Συμβουλίου της 5ης Δεκεμβρίου 2017, επιβεβαιώνοντας έτσι ότι έχουν τηρήσει όλες υπόλοιπες δεσμεύσεις σχετικά με τη διαφάνεια, τη δίκαιη φορολογία και τα μέτρα κατά της BEPS (διάβρωση της φορολογικής βάσης και μετατόπιση των κερδών)· λαμβάνοντας υπόψη ότι το Μονακό δεν συμπεριλήφθηκε ποτέ στο εν λόγω παράρτημα και ότι, από τις 5 Δεκεμβρίου 2017, το Συμβούλιο σημειώνει ότι το Μονακό συμμορφώνεται πλήρως με τις εν λόγω δεσμεύσεις· λαμβάνοντας υπόψη ότι, στις συνεδριάσεις του που διεξήχθησαν τον Απρίλιο και τον Ιούλιο του 2018, το Παγκόσμιο Φόρουμ του ΟΟΣΑ για τη Διαφάνεια και την Ανταλλαγή Πληροφοριών για Φορολογικούς Πόρους δήλωσε ότι το Μονακό και ο Άγιος Μαρίνος συμμορφώνονται με το διεθνές πρότυπο για την ανταλλαγή πληροφοριών κατόπιν αιτήματος·

                  Ι.

                  λαμβάνοντας υπόψη ότι θα πρέπει να επιδοκιμαστούν οι σημαντικές μεταρρυθμίσεις και η σταδιακή ευθυγράμμιση της Ανδόρας με τη νομοθεσία της ΕΕ, όσον αφορά τους δημοσιονομικούς κανόνες· λαμβάνοντας υπόψη ότι η ΕΕ και η Ανδόρα έχουν καταλήξει σε μια πολύτιμη συμφωνία στον τομέα του καπνού και λαμβάνοντας υπόψη ότι στο εξής η Ανδόρα θα είναι σε θέση να εντείνει περαιτέρω την πρόοδό της προς μια περισσότερο διαφοροποιημένη οικονομία· λαμβάνοντας υπόψη ότι αυτή η μακρά διαδικασία θα παρουσιάσει και τις σχετικές προκλήσεις και, συνεπώς, θα απαιτηθεί η διασφάλιση επαρκούς προστασίας για τους εργαζόμενους στην Ανδόρα, στο πλαίσιο της μετάβασής της προς μια περισσότερο διαφοροποιημένη οικονομία· λαμβάνοντας υπόψη ότι η ευρύτερη πρόσβαση στην εσωτερική αγορά θα συμβάλει μακροπρόθεσμα στην οικονομική ανάπτυξη και θα δημιουργήσει νέες ευκαιρίες για την οικονομία και την απασχόληση στην Ανδόρα·

                  ΙΑ.

                  λαμβάνοντας υπόψη ότι ο Άγιος Μαρίνος αντιμετωπίζει δυσκολίες όσον αφορά τις εξαγωγές σε άλλα κράτη μέλη εκτός της Ιταλίας, ως αποτέλεσμα των πρόσθετων απαιτούμενων εγγράφων τεκμηρίωσης για τον ΦΠΑ (T2)· λαμβάνοντας υπόψη ότι η συμφωνία σύνδεσης θα πρέπει να παρέχει την ευκαιρία για ίσους όρους ανταγωνισμού σε ολόκληρη την ΕΕ, πράγμα το οποίο θα ήταν πολύ χρήσιμο για τους εξαγωγείς του Αγίου Μαρίνου· λαμβάνοντας υπόψη ότι η συμφωνία σύνδεσης θα πρέπει να δίνει στις τράπεζες της Ανδόρας και του Αγίου Μαρίνου πλήρη πρόσβαση στο σύστημα διαβατηρίου της ΕΕ για τις τράπεζες και τις εταιρείες παροχής χρηματοπιστωτικών υπηρεσιών·

                  ΙΒ.

                  λαμβάνοντας υπόψη ότι οι πολίτες του Μονακό αποτελούν μειονότητα στη χώρα τους και οι αγορές στέγασης και απασχόλησης είναι διαμορφωμένες με τρόπο που καθιστά απαραίτητη την ενεργό στήριξη προς τους πολίτες του Μονακό, προκειμένου να μπορούν να διατηρήσουν τη δυνατότητά τους να διαμένουν στο Μονακό· λαμβάνοντας υπόψη ότι οι διατάξεις σχετικά με τη διευκόλυνση της πρόσβασης στην απασχόληση ισχύουν εξίσου για τους πολίτες του Μονακό και για όσους διαμένουν σε πόλεις στην άμεση γειτονία του Μονακό· λαμβάνοντας υπόψη ότι το 92 % των εργαζομένων στο Μονακό είναι πολίτες της ΕΕ·

                  ΙΓ.

                  λαμβάνοντας υπόψη ότι η συμφωνία σύνδεσης με την ΕΕ δημιουργεί τη δυνατότητα για ανάπτυξη συνεργασίας σε τομείς κοινού ενδιαφέροντος και για συμμετοχή σε ορισμένες από τις οριζόντιες πολιτικές της ΕΕ σε πεδία όπως η έρευνα, το περιβάλλον και η εκπαίδευση (Erasmus+)·

                  ΙΔ.

                  λαμβάνοντας υπόψη ότι απαιτείται η έγκριση του Κοινοβουλίου για να τεθεί σε ισχύ η συμφωνία σύνδεσης·

                  1.

                  συνιστά στο Συμβούλιο, στην Επιτροπή και στην Αντιπρόεδρο της Επιτροπής / Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας:

                              α)

                              να αξιοποιήσουν την ευκαιρία που προσφέρουν οι διαπραγματεύσεις για τη συμφωνία σύνδεσης, προκειμένου να αποδείξουν την αξία των στενότερων σχέσεων και της ολοκλήρωσης με την ΕΕ — εστιάζοντας στην κοινή γνώμη τόσο στην Ανδόρα, το Μονακό και τον Άγιο Μαρίνο όσο και στην ΕΕ — και να επαναβεβαιώσουν τη σπουδαιότητα της συμμετοχής των χωρών αυτών στα όργανα και στις πολιτικές της ΕΕ, μακροπρόθεσμα·

                              β)

                              να αποφύγουν τον κίνδυνο απόρριψης της συμφωνίας σύνδεσης μετά την ολοκλήρωση των διαπραγματεύσεων και να καταβάλουν νέες προσπάθειες για την παροχή, σε όσους πολίτες στην Ανδόρα, το Μονακό και τον Άγιο Μαρίνο αισθάνονται περισσότερο ευάλωτοι, πληροφοριών σχετικά με τη συμφωνία σύνδεσης και να τους εξηγήσουν, με πλήρη διαφάνεια και σε συνεργασία με τις αρχές των τριών κρατών, το πεδίο, τα πλεονεκτήματα και τις πιθανές αδυναμίες της συμφωνίας, με στόχο την πολιτική ενότητα και την ευρύτερη δυνατή δημόσια υποστήριξη σε καθένα από τα τρία κράτη· να ενθαρρύνουν την Ανδόρα, το Μονακό και τον Άγιο Μαρίνο να κάνουν το ίδιο, και να τα στηρίξουν σε αυτή την προσπάθειά τους·

                              γ)

                              να λάβουν πλήρως υπόψη τις μικρές εδαφικές διαστάσεις και τους περιορισμένους διοικητικούς πόρους, σε σχετικούς όρους, της Ανδόρας, του Μονακό και του Αγίου Μαρίνου, και, στο πλαίσιο της διαδικασίας διαπραγμάτευσης, να προσαρμόσουν αναλόγως την απαιτούμενη υιοθέτηση και εφαρμογή του κοινοτικού κεκτημένου, ώστε να ελαχιστοποιηθεί ο κίνδυνος υπερβολικής δημοσιονομικής πίεσης, που θα είχε αρνητικές συνέπειες στην κοινή γνώμη και τους διαθέσιμους δημοσιονομικούς πόρους· να συνδράμουν, όπου κριθεί αναγκαίο, την Ανδόρα, το Μονακό και τον Άγιο Μαρίνο στη δημιουργία της ικανότητας που είναι απαραίτητη για τη διασφάλιση της ταχείας, δυναμικής και ομοιόμορφης μεταφοράς του κεκτημένου·

                              δ)

                              να ζητήσουν τη δημιουργία, σε κάθε μία από τις τρεις χώρες, ενός συνεκτικού, αποδοτικού και αποτελεσματικού θεσμικού πλαισίου για την εφαρμογή της συμφωνίας σύνδεσης, προκειμένου να διασφαλιστεί η δυναμική μεταφορά του κεκτημένου της ΕΕ από αυτά τα τρία κράτη, καθώς και η ομοιόμορφη εφαρμογή και συνεκτική ερμηνεία των διατάξεων της συμφωνίας, που πρέπει να περιλαμβάνει ένα φόρουμ διαβούλευσης και έναν μηχανισμό επίλυσης διαφορών·

                              ε)

                              να τονίσουν στην Ανδόρα, στο Μονακό και στον Άγιο Μαρίνο τη σπουδαιότητα της συνολικής ακεραιότητας και ομοιογένειας της εσωτερικής αγοράς και του σεβασμού των βασικών πτυχών των τεσσάρων ελευθεριών που συνδέονται με την εσωτερική αγορά· να υπενθυμίσουν τα πλεονεκτήματα και τα οικονομικά οφέλη της πλήρους πρόσβασης στην εσωτερική αγορά, συμπεριλαμβανομένης της πρόσβασης σε προϊόντα και υπηρεσίες, καθώς και την ανάγκη διατήρησης, στο πλαίσιο της εσωτερικής αγοράς, ισότιμων όρων ανταγωνισμού και ισχυρών, ανθεκτικών και αποτελεσματικών θεσμικών θεμελίων, προς όφελος όλων·

                              στ)

                              να παράσχουν επαρκή στήριξη της ΕΕ στην Ανδόρα, το Μονακό και τον Άγιο Μαρίνο, όσον αφορά την ικανότητά τους να υιοθετήσουν και να εφαρμόσουν πλήρως το κοινοτικό κεκτημένο σε μακροπρόθεσμη βάση, μεταξύ άλλων μέσω της στενότερης θεσμικής συνεργασίας με τα κράτη μέλη σε άμεση γειτνίαση· να προσφέρουν πρόσβαση σε χρηματοδότηση της ΕΕ για στοχευμένα έργα, καθώς και τη δυνατότητα χρησιμοποίησης των υφιστάμενων διοικητικών οργάνων των κρατών μελών που ασχολούνται με την εφαρμογή του κοινοτικού κεκτημένου·

                              ζ)

                              να ενισχύσουν την ικανότητα επαρκούς υιοθέτησης και εφαρμογής του κοινοτικού κεκτημένου μέσω της απόσπασης υπαλλήλων από τις δημόσιες διοικήσεις της Ανδόρας, του Μονακό και του Αγίου Μαρίνου στα αρμόδια θεσμικά όργανα και οργανισμούς της ΕΕ και των κρατών μελών της·

                              η)

                              να εξετάσουν, υπό το πρίσμα της ανάγκης να συνδυαστεί η ελευθερία εγκατάστασης που προβλέπεται από τη συμφωνία σύνδεσης με τις εθνικές διατάξεις στην Ανδόρα, το Μονακό και τον Άγιο Μαρίνο, για τη διατήρηση της κοινωνικοοικονομικής ενσωμάτωσης των πολιτών τους, καθώς και τη δυνατότητα προσωρινών παρεκκλίσεων, βασισμένων σε αξιολογήσεις των πραγματικών αναγκών των τριών κρατών, υποκείμενων σε ρήτρες αναθεώρησης, συνδεδεμένων με ιδιαίτερα κοινωνικοοικονομικά κριτήρια για κάθε διαπραγματευόμενο κράτος και προσαρμοσμένων στο χρονικό πλαίσιο που απαιτείται προκειμένου να διασφαλιστούν, σε κάθε ένα από τα κράτη αυτά και μέσω σταδιακής προσέγγισης, πραγματικά ισότιμοι όροι ανταγωνισμού και επαρκής ανταγωνιστική ικανότητα για τους εργαζόμενους και τις επιχειρήσεις· να ληφθεί υπόψη το γεγονός ότι η έκταση των κρατών αυτών είναι τόσο μικρή που οι επιπτώσεις των προσωρινών παρεκκλίσεων από το κοινοτικό κεκτημένο που θα τεθούν υπό διαπραγμάτευση θα ήταν αμελητέες·

                              θ)

                              να αξιοποιήσουν την ευκαιρία της συμφωνίας σύνδεσης για περαιτέρω συνεργασία με την Ανδόρα, το Μονακό και τον Άγιο Μαρίνο εντός του πλαισίου της οδηγίας (ΕΕ) 2015/849, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας (1)·

                              ι)

                              να προσαρμόσουν τις απαιτήσεις που σχετίζονται με την παροχή στατιστικών στοιχείων, στο πλαίσιο της συμφωνίας σύνδεσης, στην έκταση της Ανδόρας, του Μονακό και του Αγίου Μαρίνου·

                              ια)

                              να διερευνήσουν τη δυνατότητα και το εφικτό, παράλληλα με τις διαπραγματεύσεις για τη συμφωνία σύνδεσης, να εξασφαλιστεί επαρκής πρόσβαση σε ρευστότητα για την Ανδόρα, το Μονακό και τον Άγιο Μαρίνο, με σκοπό την ενίσχυση της ανθεκτικότητας και της σταθερότητας των αντίστοιχων εθνικών τραπεζικών συστημάτων τους σε περίπτωση εσωτερικού ή εξωτερικού συστημικού κλυδωνισμού, εξασφαλίζοντας ταυτόχρονα τη δέουσα εποπτεία από την Ευρωπαϊκή Κεντρική Τράπεζα· να ενθαρρύνουν την Ανδόρα και το Μονακό να γίνουν μέλη του Διεθνούς Νομισματικού Ταμείου και να τους παράσχουν, εφόσον κριθεί αναγκαίο, τεχνική βοήθεια προς τον σκοπό αυτό· να ενθαρρύνουν την Ανδόρα, το Μονακό και τον Άγιο Μαρίνο να συνεχίσουν τις προσπάθειές τους όσον αφορά τη σύγκλιση με την ΕΕ όσον αφορά τη ρύθμιση του χρηματοπιστωτικού τομέα, τη φορολογική διακυβέρνηση και την καταπολέμηση της νομιμοποίησης εσόδων από παράνομες δραστηριότητες·

                              ιβ)

                              να προωθήσουν τις διαπραγματεύσεις για τη συμφωνία σύνδεσης με την Ανδόρα, το Μονακό και τον Άγιο Μαρίνο και να παράσχουν εγκαίρως στα διαπραγματευόμενα μέρη όλη την αναγκαία θεσμική στήριξη και στήριξη ανά τομέα πολιτικής, περιλαμβανομένων αξιολογήσεων και εμπειρογνωμοσύνης από τις αρμόδιες Γενικές Διευθύνσεις της Επιτροπής, ώστε να ολοκληρωθούν οι διαπραγματεύσεις το συντομότερο δυνατόν και, οπωσδήποτε, εντός των επόμενων δύο ετών·

                              ιγ)

                              να καταλήξουν, πριν από το τέλος της τρέχουσας εντολής, σε κοινή πολιτική δήλωση με την Ανδόρα, το Μονακό και τον Άγιο Μαρίνο, σχετικά με το πλαίσιο της συμφωνίας σύνδεσης, προκειμένου να προβούν σε απολογισμό και να διατηρήσουν την πρόοδο που έχει σημειωθεί μέχρι στιγμής στις διαπραγματεύσεις, έτσι ώστε η νέα Επιτροπή και η Ευρωπαϊκή Υπηρεσία Εξωτερικής Δράσης να μπορέσουν να εκμεταλλευθούν και να αξιοποιήσουν αυτή την κοινή αντίληψη και να προχωρήσουν περαιτέρω στις διαπραγματεύσεις·

                              ιδ)

                              να θεωρήσουν τις διαπραγματεύσεις της συμφωνίας σύνδεσης ως ευκαιρία για τη λήψη μέτρων για κοινές επενδύσεις σε υποδομές κοινού ενδιαφέροντος, καθώς και μέτρων που στοχεύουν στην ενίσχυση της κοινής επιστημονικής έρευνας μεταξύ της Ανδόρας, του Μονακό, του Αγίου Μαρίνου και των κρατών μελών της ΕΕ·

                  2.

                  είναι της άποψης ότι η επόμενη νομοθετική περίοδος του Ευρωπαϊκού Κοινοβουλίου θα μπορούσε να αποτελέσει πολύτιμη ευκαιρία για τη σύσταση νέας διακοινοβουλευτικής αντιπροσωπείας αφιερωμένης στον διακοινοβουλευτικό διάλογο και τη συνεργασία με την Ανδόρα, το Μονακό και τον Άγιο Μαρίνο· πιστεύει, επιπλέον, ότι το Κοινοβούλιο θα πρέπει να επιδιώξει στενή συνεργασία μεταξύ των υπηρεσιών του και των αρμόδιων υπηρεσιών των κοινοβουλίων της Ανδόρας, του Μονακό και του Αγίου Μαρίνου και να φιλοξενεί τακτικά νέους ηγέτες της πολιτικής και επιχειρηματικής ζωής και της κοινωνίας των πολιτών από αυτές τις τρεις χώρες, προκειμένου να ενισχυθεί η θετική περιγραφή μιας στενότερης πολιτικής, οικονομικής και πολιτικής διεπαφής με την ΕΕ, στο πλαίσιο των διαπραγματεύσεων για τη συμφωνία σύνδεσης· είναι της άποψης ότι το Κοινοβούλιο θα πρέπει να προωθήσει την περιοδική ανταλλαγή απόψεων με τις εθνικές κοινοβουλευτικές αντιπροσωπείες της Ανδόρας, του Μονακό και του Αγίου Μαρίνου κατά τη διάρκεια των διαπραγματεύσεων· πιστεύει ότι η ανταλλαγή απόψεων μεταξύ του Ευρωπαϊκού Κοινοβουλίου και των εθνικών κοινοβουλευτικών αντιπροσωπειών της Ανδόρας, του Μονακό και του Αγίου Μαρίνου θα πρέπει να σχετίζεται και με ζητήματα που χειρίζεται το Κοινοβούλιο και τα οποία θα μπορούσαν να έχουν άμεσες επιπτώσεις στην οικονομία αυτών των κρατών, στη σχέση τους με την ΕΕ ή στην αποτελεσματικότητα της συμφωνίας σύνδεσης·

                  3.

                  αναθέτει στον Πρόεδρό του να διαβιβάσει την παρούσα σύσταση στο Συμβούλιο, στην Επιτροπή, στην Αντιπρόεδρο της Επιτροπής / Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφάλειας, στους Συμπρίγκηπες, την κυβέρνηση και το Γενικό Συμβούλιο της Ανδόρας, στον Πρίγκηπα, τον Υπουργό του Κράτους και το Εθνικό Συμβούλιο του Μονακό και στους Κυβερνώντες Διοικητές, το Συμβούλιο του Κράτους και το Μεγάλο και το Γενικό Συμβούλιο του Αγίου Μαρίνου.

         (1)  ΕΕ L 141 της 5.6.2015, σ. 73.